দোতলায় পুলিশ ফাঁড়ি। তাই বেশ নিশ্চিন্তেই ছিলেন রায়গঞ্জের মোহনবাটি বাজারের ব্যবসায়ীরা। আর যাই হোক, পুলিশ ফাঁড়ির আশপাশে নিশ্চয়ই ঘেঁষার সাহস পাবে না চোর-ডাকাতরা!
শনিবার সকালে দোকান খুলতে এসেই সেই ভুল ভাঙল সুভাষ সাহার। দোকানের পিছন দিকের দু’-দুটো গেট ভাঙা, ফাঁকা ক্যাশ বাক্স। যে বাড়ির দোতলায় পুলিশ ফাঁড়ি, তার একতলার মুদির দোকান নিশ্চিন্তে ফাঁকা করে দিল চোর।

এই বিষয়ে অন্যান্য খবর

শ্রাদ্ধ সেরে, কবর খুঁড়ে স্ত্রীকে খুনের চেষ্টা, স্বামীর কীর্তিতে হতবাক রায়গঞ্জ, দেখুন ভিডিও


শনিবার রায়গঞ্জের মোহনবাটি এলাকার এই ঘটনায় যথেষ্টই চাঞ্চল্য ছড়ায়। তা যতটা না চুরি যাওয়া টাকা বা জিনিসপত্রের আক্ষেপে, তার থেকেও বেশি দুশ্চিন্তা গ্রাস করেছে এলাকাবাসীকে। তাঁদের প্রশ্ন, পুলিশের ফাঁড়ির একতলায় যদি এভাবে চুরি হয়, তাহলে একটু দূরের বাসিন্দাদের কী হবে?
মোহনবাটি এলাকায় অনেক দিনের পুরনো দোকান সুভাষ সাহার। তিনি জানিয়েছেন, ছাদের টিন কেটে, দুটো গেট ভেঙে দোকানে ঢুকেছে চোর। ক্যাশ বাক্স থেকে নগদ ১২ হাজার টাকা, দোকানে রাখা কিছু রুপোর কয়েন এবং দোকানের বেশ কিছু মূল্যবান সামগ্রীও তুলে নিয়ে গিয়েছে চোর। এতক্ষণ ধরে চুরির ঘটনা ঘটলেও কেন ফাঁড়িতে থাকা কোনও পুলিশকর্মী তা শুনতে পেলেন না, স্থানীয় ব্যবসায়ী এবং বাসন্দিরা সেই প্রশ্নও তুলেছেন।
দৃশ্যতই হতাশ সুভাষবাবু বলেন, ‘‘ওপরেই পুলিশ ফাঁড়ি। কিন্তু সেখানে তো দু’-তিনজন সিভিক পুলিশ ছাড়া কেউই থাকেন না।’’
রায়গঞ্জ মার্চেন্টস অ্যাসোসিয়েশনের সম্পাদক অতনুবন্ধু লাহিড়ি বলেন, ‘‘এই এলাকায় পুলিশ ফাঁড়ি থাকায় নিরাপত্তার দিক থেকে আমরা নিশ্চিন্ত ছিলাম। সেই ফাঁড়ির নীচেই যদি চুরি হয়, তাহলে আর আমাদের নিরাপত্তা কোথায়।’’
উত্তর দিনাজপুরেরর পুলিশ সুপার সুমিত কুমার জানিয়েছেন,  ‘‘গোটা ঘটনার তদন্ত শুরু করা হয়েছে। ওই ফাঁড়ির দায়িত্বে থাকা পুলিশকর্মীদের ভূমিকা খতিয়ে দেখা হচ্ছে।’’
চিন্তার সঙ্গে সঙ্গে অবশ্য এই ঘটনার হাসির রসদও পেয়েছেন স্থানীয় বাসিন্দারা। ঘটনা নিয়ে আলোচনা করতে গিয়ে অনেকেই বলে ফেলছেন, ‘‘পুলিশ ফাঁড়ির নীচেই চুরি, চোর ব্যাটার বুকের পাটা আছে!’’